শিয়ালদহ-বজবজ শাখায় ট্রেন চলাচল ব্যাহত, তিন ঘন্টা পর স্বাভাবিক পরিষেবা

কলকাতা: শিয়ালদহ-বজবজ শাখায় (Sealdah-Budge Budge Train Service) ব্যাহত ট্রেন (Local Train) চলাচল। বুধবার সকালে মালগাড়ি লাইনচ্যুত হয়ে এই শাখায় আপ ও ডাউন লাইনে কয়েক ঘণ্টা ধরে ট্রেন চলাচল ব্যাহত বলে খবর। জানা গিয়েছে, বুধবার সকালে ৮:৩০ নাগাদ বজবজে ঢোকার মুখে লাইনচ্যুত হয় এক মাল গাড়ি। এরপর শিয়ালদহ দক্ষিণ শাখায় বজবজ লাইনে ব্যাহত হয় পরিষেবা। দুর্ভোগে পড়েন যাত্রীরা। বজবজে মাল ট্রেন লাইনচ্যুত হয়ে যাওয়ার জন্য নুঙ্গি স্টেশন থেকে শিয়ালদা পর্যন্ত ট্রেন চলাচল স্বাভাবিক। অবশেষে প্রায় তিন ঘন্টা পর বজবজে বিকল হয়ে যাওয়া মালগাড়ি সরিয়ে নিয়ে যাবার পর স্বাভাবিক হল বজবজ থেকে শিয়ালদা ট্রেন চলাচল।

জানা গিয়েছে, বজবজ স্টেশনের ১৪ নম্বর রেলগেটের কাছে মালগাড়ির একটি বগি লাইনচ্যুত হয়। তার পরেই ট্রেন চলাচলে বিঘ্ন ঘটে। সমস্ত লোকাল ট্রেন প্রায় এক ঘণ্টা দেরিতে চলছে। আপ-ডাউন লাইনের সব ট্রেন আকড়া, নুঙ্গি, সন্তোষপুর থেকে শিয়ালদহ পাঠিয়ে দেওয়া হয়েছে। ক্রেন দিয়ে দ্রুত পরিষেবা স্বাভাবিক করার জন্য লাইনচ্যুত বগিকে তোলার হয় । তবে অফিস টাইমে এই শাখায় ট্রেন চলাচলে বিঘ্ন ঘটায় সমস্যায় পড়তে হয়েছে নিত্যযাত্রীদের।